kashgaitæpper
Kashgaitæpper, tæpper af uld, som væves og knyttes af de halvnomadiske kashgaier i Farsprovinsen i det sydvestlige Iran. En livlig farveholdning præger de oftest geometriske mønstre, der gerne omfatter et væld af detaljer, bl.a. stiliserede dyre- og menneskefigurer; løven er et hyppigt anvendt motiv, også i mere naturalistisk gengivelse. Kashgaierne er tillige kendt for deres øvrige brugstekstiler som tasker, opbevaringssække o.l.